Shavkat Mirziyoyev Turkiya prezidenti huzuridagi Xalq kutubxonasining ochilish marosimida ishtirok etdi (foto)

O‘zbekiston Prezidenti Shavkat Mirziyoyev 20-fevral, payshanba kuni, Anqara shahrida Turkiya prezidenti huzuridagi Xalq kutubxonasining ochilish marosimida ishtirok etdi. Bu haqda Prezident matbuot xizmati xabar berdi.

 Shavkat Mirziyoyev Turkiyaga yetib bordi
Ma’lum qilinishicha, ushbu majmua Turkiya rahbari Rajab Toyyib Erdo‘g‘on tashabbusi bilan bunyod etilgan. Mahobatli kutubxona kitob fondi (4 million bosma nashr va 120 milliondan ziyod elektron fayl) hamda xizmat darajasi bo‘yicha dunyodagi eng ulkanlaridan biri hisoblanadi. Ushbu ma’naviy kutubxona prezident qarorgohi — Jumhurbashkanligi saroyi yonida qurilgani ham uning ahamiyatini ko‘rsatadi, deyiladi xabarda.

Ochilish marosimida butun dunyodan ikki mingga yaqin mehmonlar — olimlar, yozuvchilar, ta’lim va madaniyat namoyandalari, davlat va jamoat arboblari qatnashdi. Shavkat Mirziyoyev Turkiya prezidenti tomonidan taklif etilgan oliy darajadagi yagona mehmon bo‘ldi.
 Shavkat Mirziyoyev Otaturk qabriga gulchambar qo‘ydi

Marosimda Prezident Shavkat Mirziyoyev nutq so‘zladi. O‘zbekiston rahbari shunday muhim va shukuhli voqeaga taklif uchun minnatdorlik bildirib, qardosh turk xalqini ushbu ilm-ma’rifat maskani bilan muborakbod etdi.
“Dunyodagi har qaysi davlat, har qaysi xalq birinchi navbatda o‘zining intellektual salohiyati, yuksak ma’naviyati bilan qudratlidir. Bunday yengilmas kuch manbai esa avvalo insoniyat tafakkurining buyuk kashfiyoti — kitob va kutubxonalarda”, — dedi Shavkat Mirziyoyev.
 Shavkat Mirziyoyev va Rajab Toyyib Erdo‘g‘on o‘rtasida muzokaralar bo‘lib o‘tdi (foto)


Davlat rahbari O‘zbekistonda zamonaviy maktablar, ilmiy-ma’rifiy markazlar tashkil etilayotganini ta’kidladi.
Samarqandda Imom Buxoriy, Surxondaryoda Imom Termiziy nomidagi xalqaro ilmiy-tadqiqot markazlari, shuningdek, hadis, kalom, aqiyda, tasavvuf, fiqh maktablari ochilgan. Toshkent shahrida ko‘p asrlik ma’rifat xazinasini namoyon etadigan, fundamental tadqiqotlar olib boriladigan Islom sivilizatsiyasi markazi bunyod etilmoqda.

 Anqarada oliy darajadagi O‘zbekiston—Turkiya strategik hamkorlik kengashining birinchi yig‘ilishi bo‘lib o‘tdi
Ta’kidlanishicha, 2020-yilda ulug‘ allomalar Abduxoliq G‘ijduvoniy va Bahouddin Naqshband tavalludlariga bag‘ishlangan tadbirlar o‘tkaziladi. Mahmudxo‘ja Behbudiy tug‘ilganining 145 yillik sanasi nishonlanadi. Shuningdek, 2020-yilda Buxoro shahri Islom madaniyati poytaxti, Xiva shahri Turkiy dunyo madaniyati poytaxti deb e’lon qilingani munosabati bilan bir qator xalqaro anjumanlar tashkil etilishi rejalashtirilgan.


O‘zbekiston Prezidenti turkiyalik olimlar, adabiyotshunos va dinshunoslarni ushbu madaniy-ma’rifiy tadbirlarga taklif etdi. O‘zbekistonning kitob fondlarida 100 mingdan ziyod noyob qo‘lyozma asarlar saqlanayotgani, ularning aksariyati o‘z tadqiqotchilarini kutayotganini ta’kidladi.
Turkiya prezidenti ushbu quvonchli ayyomda O‘zbekiston Prezidenti rafiqasi bilan birga ishtirok etayotgani uchun tashakkur izhor etdi.
 Shavkat Mirziyoyev va Rajab Toyyib Erdo‘g‘on Strategik hamkorlik kengashining birinchi yig‘ilishi natijalari to‘g‘risida qo‘shma bayonotni imzoladi

“O‘zbekiston biz uchun madaniy tasavvurimizni shakllantirgan, olimlarni yetishtirgan, ilm, irfon va ma’naviy dunyomizni ta’minlagan hayotiy manbalarimizdan eng muhimidir. Ilm muhiti asrlar davomida Toshkent bilan Anqara, Samarqand bilan Konyo, Buxoro bilan Bursa, Xiva bilan Edirneni bog‘lab, o‘zaro boyitgan. Bu kun Xalq kutubxonasini Janobi oliylari bilan birgalikda ochib, mushtarak madaniyatimiz haqida butun dunyoga muhim bir ishora bermoqdamiz”, — dedi Rajab Toyyib Erdo‘g‘on.
 Shavkat Mirziyoyev: O‘zbekistonga kirgan kompaniya, albatta, manfaat topadi. Men bunga kafolat beraman

Shavkat Mirziyoyev dunyoda o‘ta noyob bo‘lgan “Usmon Mus’hafi”ning xattotlar tomonidan ko‘chirilgan nusxasi, Jaloliddin Rumiyning mashhur “Masnaviy” asari hamda Abu Bakr ar-Roziyning “Kasalliklar tarixi” asari qo‘lyozmalarining faksimile nusxalari, “Alisher Navoiy asarlarining Istanbul kutubxonalaridagi tasviriy nusxalari” nomli kitob-albom, Yunus Emro she’rlarining o‘zbek tiliga tarjimasi jamlangan “O‘lmas ko‘ngul” deb nomlangan kitoblarni kutubxonaga tuhfa qildi.
Shuningdek, Turkiya prezidenti huzuridagi Xalq kutubxonasiga 350 dan ziyod turli mavzudagi kitoblar taqdim etildi.